**Lokalni srpski govori** - neki izabrani

**Goranski govor, našinski ili našenski** (često pogrešno nazivan goranski jezik) je govor kojim govore Gorani, zapravo stari slovenski, koji je zbog izolovanosti etničke grupe Gorana, još uvek dobro očuvan. Gorani žive na krajnjem jugu Kosova i Metohije, južne srpske pokrajine. Našenskom govoru pripada i pološki dijalekat makedonskog jezika. Izvesno je da je u vreme formiranja ovog govora postojao samo jedan dominantan jezik, te da podele na srpski, makedonski i bugarski u današnjem smislu nisu ni postojale. Našinski govore i Torbeši i Pomaci. Danas između našinskog govora Gorana u Srbiji i Gorana u Albaniji, Torbeša u Makedoniji i Pomaka u Bugarskoj postoje određene razlike zbog uticaja dominantnih jezika. Međutim, sve lokalne varijante, pa čak i varijante još lokalnijeg karaktera, na primer sela Brod , pripadaju našinskom govoru.

**Užički govor** (ili starovlaški, erski i zlatiborski govor) je dijalekat u srednjejužnoslovenskom dijalekatskom kontinuumu, koji spada u istočnohercegovačke govore štokavskoga narečja. Njime tradicionalno govori oko 500.000 ljudi u Zlatiborskom i Moravičkom okrugu, u užičkom kraju, na jugozapadu Srbije (na Starome Vlahu).

**Crnotravski govor** pripada arhaičnim govorima štokavskog dijalekta i to svrljiško-zaplanjskom govornom tipu, u okviru prizrensko-timočke zone srpskog jezika, onako kako ju je odredio Aleksandar Belić u „Dijalektima istočne i južne Srbije“. Zahvata ne samo naselja koja su u neposrednom okruženju varošice Crna Trava, već nešto širi pojas, pružajući se prema naseljima Grdeličke klisure u kojima dominira južnomoravski govorni tip. No ni sva sela crnotravske opštine ne pripadaju ovom govoru. Istočna naselja prema granici sa Bugarskom (Kalna, Gradska, Preslap, Jabukovik i istočni zaseoci Darkovca) pripadaju vlasinskom govoru, odnosno timočko-lužničkoj zoni. Crnotravski govor se bukvalno uklinio između dva govorna tipa prizrensko-timočkog dijalekta.

**Bunjevački govor** (negde poznat i kao bunjevački jezik) je naziv za govor Bunjevaca u Bačkoj. Baziran je na ikavskom narečju štokavskog južnoslovenskog dijalekta. Bunjevački govor nije u službenoj upotrebi u Srbiji, ali se u nekim medijima upotrebljava, npr. u Subotici izlaze Bunjevačke novine, dok Radio televizija Vojvodine emituje deo svog programa i na ovom govoru.